Azt nézte meg az Eurostat, hogyan változtak az ingatlanárak a válság előtti időhöz képest.

21 százalékkal drágább egy albérlet az EU-ban most, mint 2007-ben volt – számolta ki az Eurostat. Magyarországon több, mint háromszor ekkora drágulást mértek: az itteni 67,8 százalékos áremelkedésnél nagyobbat csak Litvániában és Csehországban lehetett látni.

A saját lakások árai 19,1 százalékkal emelkedtek 2007-hez képest az unióban. Magyarországon 60 százalékos volt a drágulás tizenkét év alatt, ezzel épp csak nem vagyunk dobogón, Ausztria, Luxemburg és Svédország lakásárai nőttek az itteninél jobban.

© Eurostat

Az adatokból az is kiderül, hogy a lakás- és az albérletárak teljesen más utat jártak be. Az EU egészében az albérletek ára fokozatosan emelkedett 2007 és 2019 között - Magyarországon valószínűleg nem erre jutottak volna, itt 2012 után volt a nagy albérletdrágulás -, a saját lakásoké viszont a válságban visszaesett, csak 2015-ben érte el a 2007-es szintet, azóta viszont ugrásszerűen nő.